J. Halecký, poslanec: (2007-06-20):
Po mojom preštudovaní a po zvážení všetkých faktov, ktoré sa mi podarilo získať, zdá sa mi, že je to dobrý zákon, dokonca veľmi dobrý zákon čo do rozsahu aj čo do štruktúry aj objasnenosti jednotlivých bodov. Myslím si tým, že zvyšuje aj osobnú zodpovednosť za ochranu, podporu a rozvoj zdravia, čo je veľmi dôležité, a s dominanciou na zdravé životné podmienky, myslím si,  spĺňa tie základné podmienky, ktoré na zákon o verejnom zdravotníctve sa kladú. Myslím, že dosť ilustratívne a dosť konkrétne je tam popísaný aj spôsob získavania, overovania osvedčení a recertifikácie o osvedčeniach o odbornej spôsobilosti, ktoré vyplývajú z verejného zdravotníctva. A v závere je dôraz položený aj na prevenciu jednotlivých ochorení. Tu by som sa chcel zastaviť. Mňa v prvom rade zaujíma, a myslím si, že by som aj požadoval aj vysvetlenie od pána ministra, či sieť regionálnych úradov, tak ako je v tomto zákone konštituovaná, v počte 36 pre celé Slovensko je optimálna sieť, optimálne riešenie alebo či je to sieť, ktorá by sa možno perspektívne mohla alebo sa plánuje redukovať. Hovorím to z toho dôvodu, že v predchádzajúcom období boli otázniky nad počtom regionálnych úradov verejného zdravotníctva, dokonca boli pokusy to znížiť. Takže táto otázka ma zaujíma v prvom rade. Aby som dlho nehovoril, ako mi už bolo tam hore povedané, tak sa dotknem niektorých bodov, ktoré skutočne ma zaujímajú. Je tam aj jedna kapitola o poradniach zdravia na úseku verejného zdravotníctva. Vieme, že v súbore ambulancií špecializovaných preventívny charakter a možnože aj preventívne ambulancie sú vo väčšom rozsahu. Mňa zaujíma, ako budú vyzerať poradne zdravia na úseku verejného zdravotníctva. Pokladám ich za dosť dôležité z toho dôvodu, že existuje skupina ľudí, ktorá sa necíti chorými a k lekárovi nikdy nepríde. Ale pokiaľ by si mali dať títo ľudia získať len hladinu cukru, cholesterolu alebo triglyceridov alebo aj iných ukazovateľov somatického stavu, sú ochotní navštíviť tieto poradne zdravia s tým, že pokiaľ by sa získal pozitívny nález alebo hraničný nález, sú ochotní alebo mali by mať šancu navštíviť aj príslušného špecialistu. V tejto súvislosti chcem sa zastaviť pri jednom bode, ktorý tiež pokladám za veľmi dôležitý, a to je personálne zabezpečenie úseku verejného zdravotníctva. Vieme, že tieto služby, môžeme ich nazvať hygienické v minulosti alebo služby hygienikov alebo hygienické stanice, saturovali po tej odbornej stránke vysoko špecializovaní lekári, hygienici, ktorí študovali tento odbor, dá sa povedať, na jednej škole, jednej fakulte, dokonca v Prahe, čo malo celoštátny charakter. Teraz táto možnosť personálneho takéhoto zabezpečenia týmito odborníkmi neexistuje. A prestúpenie alebo prestupovanie lekárov z iných odborov na tzv. verejné zdravotníctvo, na úsek verejného zdravotníctva, alebo do hygienických služieb je dosť problematické a výnimočné. Predpokladám, že aj výchova odborníkov pre verejné zdravotníctvo na fakultách zdravotníctva a sociálnych vecí a ich počet sa rozrastá na Slovensku, je adekvátny, primeraný, ale skôr na úseku mimo kapitoly, o ktorej hovorím ja, teda sú to poradne zdravia. Takže pokiaľ by niekto bol či už regionálnym hygienikom alebo riaditeľom, ako o tom bude asi hovoriť ďalej predseda výboru pán poslanec Novotný, myslím si, že aj jeho kvalifikácia z týchto škôl je primeraná, ale v poradni zdravia, čo je pochopiteľné, môže byť len lekár. Takže pokiaľ chceme zabezpečiť prevádzku tých poradní, je dôležité, aby sme sa zamysleli nad tým, kto to bude robiť. Chcem podotknúť ešte, že v tých poradniach alebo možno aj niektorých širších úsekoch činností pokladám za dosť dôležité nielen individuálne posudzovanie rizikového profilu jedinca alebo skupín, lebo vidím tam aj priestor pre jednotlivé závody, podniky, ktoré by mohli byť tými, ktoré by mohli vyhľadávať tieto poradne. Chcem ešte spomenúť tretiu oblasť pre poradne. A to je určitý výskum alebo zisťovanie zdravotného stavu v danom regióne s ohľadom na jednotlivé choroby. Hlavne myslím na choroby masového a civilizačného výskytu, či už sú to srdcovo-cievne choroby, diabetes, alebo počúvame v posledných dňoch aj o vysokom krvnom tlaku, nadváhe, hmotnosti a tučnote, čo je vysokým rizikovým faktorom alebo už chorobou pre všetky spomínané ochorenia. V závere chcel by som sa opýtať, či tieto rozpočtové organizácie riadené ministerstvom zdravotníctva budú mať aj možnosť alebo šancu, aby trošku podnikali, hlavne majú pomerne dobré a draho vybavené laboratóriá, ktoré dokážu skúmať zložky nielen individuálneho zdravia, ale aj priemyselného prostredia, takže či je možnosť, aby vedeli si aspoň čiastočne zarobiť na svoju existenciu a pre svoju činnosť. To by bolo asi stručne všetko. Ďakujem za pozornosť. Ako som už spomínal, tento zákon je dobrý a ja ho podporujem.